เก็บตกการเงิน
“กรุงเทพโพลล์” ศูนย์วิจัยมหาวิทยาลัยกรุงเทพ เปิดเผยผลสำรวจความเห็นนักเศรษฐศาสตร์จากองค์กรชั้นนำ 30 แห่ง จำนวน 67 คน
26 ต.ค. 2555

หนุน กม.กู้เงินลงทุน แต่หวั่นทุจริตเพิ่ม
“กรุงเทพโพลล์” ศูนย์วิจัยมหาวิทยาลัยกรุงเทพ เปิดเผยผลสำรวจความเห็นนักเศรษฐศาสตร์จากองค์กรชั้นนำ 30 แห่ง จำนวน 67 คน เรื่อง “พ.ร.บ.กู้เงินลงทุนโครงสร้างพื้นฐาน 2 ล้านล้านบาท จำเป็นหรือไม่” พบว่า 58.2% เห็นว่าประเทศไทยมีความจำเป็นมากที่จะต้องมีการลงทุนในโครงสร้างพื้นฐาน รองลงมา 35.8% เห็นว่าค่อนข้างมีความจำเป็น และมีเพียง 6% เท่านั้น ที่เห็นว่าไม่มีความจำเป็นเลย
เมื่อถามว่างบลงทุนที่รัฐบาลใช้ในปัจจุบันมีเพียงพอกับความจำเป็นที่จะต้องลงทุนในโครงสร้างพื้นฐานหรือไม่ 46.3% เห็นว่ามีไม่เพียงพอ ขณะที่ 35.8% เห็นว่ามีเพียงพอแล้ว แต่เมื่อถามว่าโครงการของหน่วยงานต่างๆ ที่จะลงทุนในโครงสร้างพื้นฐาน มีความพร้อมเพียงใดกับการขอใช้เงินที่ออกโดย พ.ร.บ.กู้เงินลงทุนโครงสร้างพื้นฐาน 79.1% เห็นว่าโครงการต่างๆ ที่จะดำเนินการยังไม่มีความพร้อมเป็นส่วนใหญ่ มีเพียง 10.4% เท่านั้น ที่เห็นว่าโครงการต่างๆ มีความพร้อมเป็นส่วนใหญ่
สำหรับความรู้สึกกังวลในปัญหาหนี้สาธารณะที่จะเกิดขึ้นในอนาคตจากการออก พ.ร.บ.ฉบับนี้ 68.6% บอกว่ากังวลมากถึงมากที่สุด รองลงมา 28.4% บอกว่ากังวลน้อยถึงน้อยที่สุด และเมื่อทำการเปรียบเทียบปัญหาการทุจริตคอร์รัปชันที่อาจจะเกิดขึ้นจากการดำเนินโครงการโดยใช้เงินจาก พ.ร.บ.ฉบับนี้ กับความจำเป็นในการออก พ.ร.บ. เพื่อนำเงินกู้มาใช้ลงทุนในโครงสร้างพื้นฐาน 44.8% เห็นว่าควรให้ความสำคัญกับการทุจริตคอร์รัปชันมากกว่า จึงไม่ควรออกกฎหมายฉบับนี้ ขณะที่ 41.8% เห็นว่าควรให้ออกกฎหมายฉบับนี้